Broj:

Zagreb, 29. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Javora Bojana Leša, gradonačelnika Grada Ivanić-Grada,** na 87. sjednici Povjerenstva održanoj 29. svibnja 2020.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 11. ožujka 2019. povodom promjene i stanja imovine kako proizlazi iz podataka prikupljenih od nadležnih tijela u dijelu izvješća o imovinskom stanju koji se odnosi na podatke o ostalim prihodima dužnosnika (prihodi od najma), u dijelu koji se odnosi na plaću bračnog druga te u dijelu koji se odnosi na površinu i vlasništvo nekretnine upisane u k.o. Rogoznica, zk. ul. …. i kč. br. …. ZGR, u dijelu koji se odnosi na površinu i vlasništvo nekretnine upisane u k.o. …….., zk.ul. …, kč. br. ….., kao i u dijelu koji se odnosi na vlasništvo nekretnine upisane u izvješću o imovinskom stanju kao kuća u Ivanić-Gradu, površine …… m2, zk. ul. …., dužnosnik Javor Bojan Leš, gradonačelnik Grada Ivanić-Grada, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Javoru Bojanu Lešu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 78. sjednici održanoj 14. veljače 2020. g. pokrenulo postupak za odlučivanje o sukobu interesa protiv dužnosnika Javora Bojana Leša, gradonačelnika Grada Ivanić-Grada, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 11. ožujka 2019. g. povodom promjene i stanja imovine kako proizlazi iz podataka prikupljenih od nadležnih tijela u dijelu izvješća o imovinskom stanju koji se odnosi na podatke o ostalim prihodima dužnosnika, u dijelu koji se odnosi na plaću bračnog druga te u dijelu koji se odnosi na podatke o nekretninama.

U svom očitovanju na Odluku o pokretanju postupka koje je podnio 23. ožujka 2020. navodi da je u obrazloženju na Zaključak Povjerenstva broj 711-U-2996-IK-1034-17/19-06-10 odgovorio na sva postavljena pitanja i obrazložio kako je došlo do određenih propusta u popunjavanju imovinske kartice te da je dostavio sve podatke i potkrijepio ih dokumentima (ugovorima, isječcima platnih lista itd.) gdje god je uočio neku promjenu i ispravio sve nedostatke u novom ispunjavanju imovinske kartice i dodao neke nove podatke koji su se u međuvremenu promijenili te da je uvjeren kako u njegovoj imovinskoj kartici nema niti jedne greške. Navodi kako nije bilo nikakve namjere da se na bilo koji način obmani ili ošteti država, što se vidi iz svih poslanih ugovora o kupoprodaji nekretnina te plaćanju svih obveza prema državi po ugovoru o najmu kao stanodavca. Ističe da, obzirom da su prolazili kroz teško životno razdoblje u obitelji, a uz mnoštvo poslovnih obaveza naprosto je zanemario obavezu prema Povjerenstvu i uvjeren je da se to više neće ponoviti.

Ističe kako je jasno obrazložio kako je došlo do prijave obračuna dohotka njegove supruge, zaborava prijave stanara, ali ne i Poreznoj upravi, greške obračuna veličine parcele naslijeđene kuće u Rogoznici gdje je nepažnjom zbrojena veličina kuće i okućnice pa se dobilo više kvadrata te promjena u vlasništvu nekretnina što je sve potkrijepio ugovorima, dokazima o provedenim parcelacijama itd. Na kraju iskazuje žaljenje što je do ovoga uopće došlo te se nada da će Povjerenstvo njegovo očitovanje sagledati u pozitivnom smislu te donijeti pravednu konačnu odluku, a s obzirom na sva saznanja koja su mu dostupna.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Javor Bojan Leš povodom obnašanja dužnosti gradonačelnika Grada Ivanić-Grada obvezan postupati sukladno odredbama ZSSI-a.

Uvidom u Registar dužnosnika, koji ustrojava i vodi Povjerenstvo, utvrđeno je da Javor Bojan Leš od 25. svibnja 2017. obnaša dužnost gradonačelnika Grada Ivanić-Grada te je stoga povodom obnašanja navedene dužnosti obvezan postupati sukladno odredbama ZSSI-a.

Dužnosnik je 11. ožujka 2019. Povjerenstvu podnio izvješće o imovinskom stanju povodom promjene te je Povjerenstvo izvršilo redovitu provjeru podataka iz navedenog izvješća o imovinskom stanju dužnosnika.

U podnesenom izvješću o imovinskom stanju, u dijelu podataka „Podatci o ostalim prihodima“, dužnosnik je naveo da ostali prihodi ne postoje. Uvidom, na temelju ovlaštenja, u podatke o poreznom obvezniku u Informacijskom sustavu Porezne uprave Ministarstva financija, utvrđeno je da je dužnosnik Javor Bojan Leš upisan u Registar poreznih obveznika (RPO) pod šifrom upisa 07 (imovina) te da razlog upisa vrijedi od 1. veljače 2018. Naime, prema RPO-u, dužnosnik je obveznik poreza na dohodak od imovine na temelju ugovora o najmu, o čemu je doneseno rješenje. U očevidniku detalja redovite provjere izvješća o imovinskom stanju navedeno je da dužnosnik od 1. veljače 2018. g. ostvaruje prihod od imovine, koji, iskazan na mjesečnoj razini, iznosi 794,25 kn.

U podnesenom izvješću o imovinskom stanju, u dijelu izvješća „Plaća bračnog druga na godišnjoj razini“ dužnosnik je naveo da je bračni drug primio plaću na godišnjoj razini u iznosu od 216.796,34 kn bruto te 132.000,000 kn neto. Uvidom u gore navedene podatke Porezne uprave Ministarstva financija utvrđeno je da je bračni drug dužnosnika na godišnjoj razini primio plaću u neto iznosu od 26.468,70 kn te u odgovarajućem bruto iznosu. Navedeni primitci označeni su šifrom 0001 (radnik/osiguranik po osnovi radnog odnosa). Uz navedeno, uvidom u gore navedene podatke Porezne uprave Ministarstva financija utvrđeno je da je bračni drug dužnosnika na godišnjoj razini primio i iznos od 38.956,34 kn. Navedeni primici u Poreznoj upravi su označeni kao neoporezivi šifrom 12 (naknada plaće za vrijeme privremene nezaposlenosti i spriječenosti za rad isplaćena na teret obveznog osiguranja) i šifrom 5201 (osiguranik koji plaću za vrijeme bolovanja ostvaruje na teret sredstava nositelja obveza zdravstvenog osiguranja).

U podnesenom izvješću o imovinskom stanju, u dijelu izvješća „Podatci o nekretninama“ dužnosnik je naveo da je suvlasnik s trećim osobama nekretnine, kuće u Rogoznici, površine …… m2, upisane u Katastarskoj općini ……… u ZK uložak broj ….. Uvidom, na temelju ovlaštenja, u Zajednički informacijski sustav zemljišnih knjiga i katastra, utvrđeno je da je u Katastarskoj općini ………, pod brojem ZK uloška …. i brojem katastarske čestice ……… upisana nekretnina, stambena zgrada, dvorište površine … m2, s time da je površina dvorišta … m2, a površina stambene zgrade .. m2. U vlastovnici je navedeno da je dužnosnikov suvlasnički dio ½, dok je za istu nekretninu, kao suvlasnik sa suvlasničkim dijelom od ½, upisan bračni drug dužnosnika, ………….

U istom dijelu izvješća o imovinskom stanju, dužnosnik je naveo da je suvlasnik s trećim osobama nekretnine, kuće u …………., površine … m2, upisane u Katastarskoj općini …….. u ZK uložak broj …. Uvidom u Zajednički informacijski sustav zemljišnih knjiga i katastra, utvrđeno je da je u Katastarskoj općini …….., pod brojem ZK uloška … i brojem katastarske čestice ….. upisana nekretnina, kuća, dvor i oranica, površine … m2. U vlastovnici je navedeno da je dužnosnikov suvlasnički dio ½, dok je za istu nekretninu, kao suvlasnik sa suvlasničkim dijelom od ½, upisan bračni drug dužnosnika, ………….

U istom dijelu izvješća o imovinskom stanju, dužnosnik je naveo da je bračni drug knjižni vlasnik nekretnine, kuće u Ivanić Gradu, površine …… m2, upisane u Katastarskoj općini ……….., pod brojem ZK uloška ….. Uvidom u Zajednički informacijski sustav zemljišnih knjiga i katastra utvrđeno je da imenovana nije upisana kao vlasnica navedene nekretnine.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. podstavkom 1. istog članka ZSSI-a propisano je da podatci o stečenoj imovini obuhvaćaju podatke o nekretninama, uz navođenje pravnih osnova stjecanja, među kojima se navode i kupoprodaja te darovanje.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temeljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Člankom 27. ZSSI-a propisano je da, ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere, odnosno s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Sukladno članku 26. ZSSI-a, Povjerenstvo je Zaključkom broj: 711-I-1241-IK-1034-17/19-05-10 od 13. kolovoza 2019. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 26. kolovoza 2019. dostavio pisano očitovanje, zaprimljeno pod brojem: 711-U-2996-IK-1034-17/19-06-10, u kojem je u bitnom naveo da je dio podataka unesen u predmetno izvješće o imovinskom stanju nepotpun, što je i sam zamijetio, te ga je ispravio dostavivši novo Izvješće od 24. svibnja 2019.

Kao dokaz stanja nekretnine u Rogoznici dostavlja rješenje o izvedenom stanju koje je napravljeno za legalizaciju objekta te posjedovni list iz kojeg su vidljivi točni podaci.

Što se tiče kuće u Ivanić-Gradu, ……….., k.č. br. …… koja je bila u suvlasništvu sa suprugom, navodi da je prodana u 2019. za 115.000 eura (kredit banke PBZ) i više nije u njegovu vlasništvu te kao dokaz dostavlja kupoprodajni ugovor te stari izvadak iz zemljišnih knjiga iz kojih se vide svi podaci o nekretnini.

Za nekretninu u vlasništvu supruge k.o. …………. zk.ul. …. dostavlja fotografiju kupoprodajnog ugovora iz kojeg je vidljivo da njegova supruga više nije vlasnica nekretnine, slijedom čega je nije niti upisivao u korekciju Izvješća od 24. svibnja 2019.

Za kuću na adresi …………, Ivanić-Grad koja je na k.č. …. i kupljena 20. kolovoza 2018. od ……………… (kupljena kreditom), dostavlja kupoprodajni ugovor. U predmetnoj su nekretnini, kako navodi, zatečeni najmoprimci te je s njima sklopljen ugovor o najmu koji prilaže, a bio je pod istim uvjetima koje su imali do tada. Navodi da je isti uredno prijavljen poreznoj upravi i na njega su plaćeni svi porezi, a da je ugovor s najmoprimcima raskinut 1. srpnja 2019., a koja je promjena prijavljena Poreznoj upravi pa sada po toj osnovi ne ostvaruje nikakve prihode. Također navodi da je dotična čestica rasparcelirana u svibnju 2019. te se sada na njoj nalaze dvije nove čestice, …… i ……. Na čestici ……. dobivena je građevinska dozvola za montažnu kuću koja je u fazi gradnje te kao prilog dostavlja građevinsku dozvolu, izvod iz katastarskog plana, snimku iz zraka te ugovor o gradnji kuće.

Što se tiče primanja supruge na mjesečnoj razini, ona iznose oko 11.000,00 kuna. Do pogreške je došlo zbog njegove prijave približnog iznosa pune plaće kroz 12 mjeseci, a s obzirom da je supruga unatrag dvije godine imala zdravstvenih problema, puno vremena provodila je na bolovanju te joj je plaća bila umanjena, što u prijavi nije uzeo u obzir, kako navodi. Prosječnu mjesečnu plaću pomnožio je s 12 mjeseci i dobio iznos koji je prijavio.

Povjerenstvo je izvršilo uvid u ugovore o kupoprodaji nekretnina koje je dužnosnik dostavio u prilogu svog očitovanja.

Ugovorom o kupoprodaji nekretnina od 7. kolovoza 2018. člankom 1. definirano je da ………… prodaje, a ………… kupuje nekretninu upisanu u zk. ul. br. ….. k.o. ……………….., kč.br. ………………., dvorište površine … m2, stambena zgrada, Ivanić-Grad, ……………… površine … m2, nadstrešnica, Ivanić-Grad, ………………. površine .. m2. ukupne površine … m2, kao etažno vlasništvo s određenim omjerima.

Ugovorom o kupoprodaji nekretnina od 20. kolovoza 2018. člankom 1. definirano je da ………………. prodaje, a Javor Bojan Leš kupuje nekretninu upisanu u zk. ul. br. …. k.o. ……………….., kč.br. ….. k.o. ……, …………., dvorište površine … m2, stambena i pomoćna zgrada površine 80,84m2 tj. prizemlje kuće ….. m2 i pomoćne zgrade ….. m2 uz pripadajuća potkrovlja i podrum.

Uvidom u Ugovor o najmu kuće od 19. siječnja 2018. između …………… i Javora Bojana Leša potvrđeni su navodi dužnosnika u odnosu na stupanje u najam koje ističe u svom očitovanju.

Usporedbom podataka iz podnesenog izvješća o imovinskom stanju dužnosnika povodom promjene od 11. ožujka 2019. i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljene imovine iz navedenog izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u dijelu koji se odnosi na podatke o ostalim prihodima dužnosnika, u dijelu koji se odnosi na plaću bračnog druga te u dijelu koji se odnosi na površinu i vlasništvo nekretnine, upisane u Katastarskoj općini …………., pod brojem ZK uloška …. i brojem katastarske čestice ……….., u dijelu koji se odnosi na površinu i vlasništvo nekretnine, upisane u Katastarskoj općini ………… pod brojem ZK uloška … i brojem katastarske čestice ……. kao i u dijelu koji se odnosi na vlasništvo u pogledu nekretnine, upisane u izvješću o imovinskom stanju kao kuća u Ivanić Gradu, površine ……. m2, kako je navedeno o obrazloženju ovog akta.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo utvrđuje kako podnesenim očitovanjem dužnosnik nije dostavio odgovarajuće dokaze potrebne za usklađivanje prijavljene imovine s imovinom utvrđenom u postupku provjere s pribavljenim podacima o imovini dužnosnika, odnosno utvrđen je propust dužnosnika u navođenju podataka u izvješću o imovinskom stanju dužnosnika od 11. ožujka 2019.g. povodom promjene i stanja imovine kako proizlazi iz podataka pribavljenih od nadležnih tijela, u dijelu izvješća koji se odnosi na podatke o ostalim prihodima dužnosnika, u dijelu koji se odnosi na plaću bračnog druga te u dijelu koji se odnosi na podatke o nekretninama S obzirom da dužnosnik na poziv Povjerenstva nije opravdao utvrđeni nesklad, odnosno nije opravdao propust da potpuno i pravilno prijavi sve tražene podatke iz izvješća o imovinskom stanju dužnosnika donesena je odluka kako je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnost da radi povredi odredaba ZSSI-a u odnosu na više rubrika izvješća o imovinskom stanju dužnosnika, odnosno u odnosu na više nekretnina. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je dužnosnik u povredi odredaba ZSSI-a bio u kraćem vremenskom razdoblju te da je podatke ispravio.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Javor Bojan Leš, elektroničkom dostavom
2. Objava na internetskoj stranici Povjerenstva
3. Pismohrana